CELEX: 52016DC0152
Language: lt
Date: 2016-03-09
Title: 2016 M. BENDROJO BIUDŽETO TAISOMOJO BIUDŽETO NR. 1 PROJEKTAS Nauja skubios paramos teikimo Sąjungoje priemonė

EUROPOS KOMISIJA
            Briuselis, 2016 03 09
            COM(2016) 152 final
            2016 M. BENDROJO BIUDŽETOTAISOMOJO BIUDŽETO NR. 1 PROJEKTAS
            Nauja skubios paramos teikimo Sąjungoje priemonė
            
               
         
         
            
               Atsižvelgdama į:
            
            
               –Sutartį dėl Europos Sąjungos veikimo, ypač į jos 314 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
            
            
               –2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių
                  1
               , ypač į jo 41 straipsnį,
            
            
               –2015 m. lapkričio 25 d. patvirtintą 2016 finansinių metų Europos Sąjungos bendrąjį biudžetą
                  2
               ,
            
            
               Europos Komisija Europos Parlamentui ir Tarybai teikia 2016 m. biudžeto Taisomojo biudžeto Nr. 1 projektą.
            
            
               ĮPLAUKŲ IR IŠLAIDŲ SUVESTINĖS PAGAL SKIRSNIUS PAKEITIMAI
            
            
               Įplaukų ir išlaidų suvestinės pagal skirsnius pakeitimai pateikiami svetainėje EUR-Lex (
               
                  http://eur-lex.europa.eu/budget/www/index-lt.htm
               
               ). Informacijai skirtas šios suvestinės pakeitimų tekstas anglų kalba pateikiamas biudžeto priede.
            
            
               TURINYS
            
            
            
               1.
                     Įvadas
                     
            
            
               2.
                     Skubios paramos teikimas Sąjungoje
                     
            
            
               3.
                     Europolo Europos kovos su terorizmu centro darbuotojų skaičiaus didinimas
                     
            
            
            
            
               1.Įvadas
            
            
               2016 m. biudžeto Taisomojo biudžeto Nr. 1 projekto (TBP) tikslas yra dvejopas:
            
            
               –sukurti siūlomos naujos priemonės, skirtos skubiai paramai teikti Sąjungoje, biudžeto struktūrą ir skirti 100 mln. EUR įsipareigojimų asignavimų sumą neatidėliotiniems finansavimo poreikiams padengti. Kadangi metai dar tik prasidėjo, 3 išlaidų kategorijoje rasti kitą įsipareigojimų asignavimų perskirstymo šaltinį nėra paprasta. Todėl Komisija siūlo asignavimus, kurių naujajai priemonei prašoma skirti šiame taisomojo biudžeto projekte, finansuoti patikslinant šiuo metu turimas Prieglobsčio, migracijos ir integracijos fondo (PMIF) lėšas. Suma, kurią siūloma pervesti iš PMIF, nustatyta atsižvelgiant į neatidėliotinus naujosios priemonės finansavimo poreikius, taip pat į esamą PMIF įgyvendinimo padėtį ir per ateinančius mėnesius numatomus šio fondo poreikius. Komisija atidžiai stebės, kaip vykdomas 2016 m. biudžetas, ir, siekdama tinkamu metu užtikrinti būtiną PMIF ir skubios paramos teikimo priemonės finansavimą, gali pasiūlyti perkelti lėšas ir (arba) iš dalies pakeisti biudžetą. Galimi pasiūlymai bus teikiami įvertinus poreikių kaitą per visus metus;
            
            
               –padidinti Europolo Europos kovos su terorizmu centro darbuotojų skaičių, kad agentūra galėtų atlikti svarbesnį vaidmenį kovodama su terorizmu ES, ypač atsižvelgiant į 2015 m. lapkričio 13 d. Paryžiuje įvykdytus teroristinius išpuolius. Atitinkama naujų darbuotojų (25 papildomų pareigybių pagal etatų planą, 5 sutartininkų ir 5 deleguotųjų nacionalinių ekspertų) darbo užmokesčio finansavimo suma yra 2,0 mln. EUR, ją siūloma perkelti iš Vidaus saugumo fondo lėšų, skirtų Sąjungos policijos veiksmams.
            
            
               Apskritai šis TBP neturi grynojo poveikio 2016 m. biudžeto asignavimų dydžiui.
            
         
         
            
               2.
                     Skubios paramos teikimas Sąjungoje
            
            
               Dėl masinio pabėgėlių ir migrantų antplūdžio į Europą susidarė išskirtinė padėtis, kai daugybei žmonių reikia skubios humanitarinės pagalbos, kuriai suteikti nepakanka organizacinių vienos ar kelių Sąjungos valstybių narių institucijų pajėgumų. Komisija siūlo sukurti priemonę
                  3
               , kuri leistų Sąjungai teiki finansinę paramą, pavyzdžiui, pasitelkiant organizacijas partneres, pajėgias greitai įgyvendinti skubius veiksmus ir padėti labiausiai paveiktoms valstybėms narėms.
            
            
               Naujoji priemonė bus finansuojama pagal daugiametės finansinės programos migracijos ir vidaus reikalų politikos srities (18 antraštinės dalies) 3 išlaidų kategoriją „Saugumas ir pilietybė“. Siūloma sukurti naują biudžeto skyrių 18 07 ir dvi naujas biudžeto eilutes: operatyvinių priemonių įgyvendinimui skirtą 18 07 01 biudžeto straipsnį ir administracinėms paramos išlaidoms skirtą 18 01 04 05 punktą.
            
            
               Kaip nurodyta Tarybos reglamento pasiūlyme, numatomi naujosios priemonės finansavimo poreikiai 2016 m. – 300 mln. EUR įsipareigojimų asignavimų. Kaip ir už Sąjungos ribų teikiamos humanitarinės pagalbos atveju, įsipareigojimams bus taikoma 80 % išankstinio finansavimo norma, kad būtų užtikrinti grynųjų pinigų srautai, būtini siekiant nedelsiant imtis paramos veiksmų. Likusieji 20 % bus išmokėti 2017 m. 1 % bendros įsipareigojimų asignavimų sumos siūloma skirti tiesiogiai su priemonių įgyvendinimu susijusioms administracinėms paramos išlaidoms padengti.
            
            
               Teikdama šį taisomojo biudžeto projektą Komisija siūlo skirti pirmą 100 mln. EUR vertės įsipareigojimų asignavimų dalį, kad būtų galima padengti neatidėliotinus priemonės finansavimo poreikius, kol bus įvertinti kiti galimi poreikiai per metus. Kol įsigalios naujoji priemonė ir siūlomas taisomasis biudžetas, neatidėliotiniems poreikiams patenkinti Komisija taikys pereinamojo laikotarpio priemones. 
            
            
               Patvirtinto 2016 m. biudžeto 3 išlaidų kategorijoje iki viršutinės išlaidų ribos nepalikta jokio įsipareigojimų asignavimų rezervo, o visos numatytos lankstumo priemonės dalys jau panaudotos. Todėl norint atlikti bet kokį šios išlaidų kategorijos grynojo įsipareigojimų asignavimų padidinimą įsipareigojimams reikėtų panaudoti nenumatytų atvejų rezervą. Atsižvelgdama į tai, kad DFP reglamente nenumatytų atvejų rezervas apibūdintas kaip kraštutinė priemonė, Komisija mano, kad toks prašymas būtų skubotas. 
            
            
               Dėl šios priežasties Komisija siūlo 100 mln. EUR asignavimų sumą, kurios prašoma naujajai priemonei, skirti patikslinant esamą PMIF finansavimą, atsižvelgiant į dabartinę įgyvendinimo padėtį ir per ateinančius mėnesius numatomus šio fondo poreikius. Kadangi metai dar tik prasidėjo, 3 išlaidų kategorijoje nėra kitų asignavimų, kuriuos būtų galima perskirstyti, o PMIF atveju numatyta, kad didelė jo asignavimų dalis šiais metais būtų panaudota vėliau. Atsižvelgiant į būtinybę finansuoti naująją skubios paramos teikimo priemonę, siūloma 100 mln. EUR sumą skirti iš minėtų asignavimų, o PMIF poreikius metų eigoje įvertinti iš naujo. Jei būtina, asignavimai bus perkelti iš kitų biudžeto eilučių ir (arba) juos skirti bus siūloma teikiant naują taisomojo biudžeto projektą. 
            
            
               Informacija apie 3 išlaidų kategorijos pokyčius pateikta tolesnėje lentelėje:
            
            
                     
                        Biudžeto eilutė
                     
                  
                  
                     
                        Pavadinimas
                     
                  
                  
                     
                        Įsipareigojimų asignavimai
                     
                  
                  
                     
                        Mokėjimų asignavimai
                     
                  
               
                     
                        18 03 01 01
                     
                  
                  
                     
                        Bendros Europos prieglobsčio sistemos stiprinimas ir plėtojimas ir valstybių narių solidarumo ir atsakomybės pasidalijimo stiprinimas
                     
                  
                  
                     
                        -100 000 000
                     
                  
                  
                     
                        -80 200 000
                     
                  
               
                     
                        18 07 01
                     
                  
                  
                     
                        Skubios paramos teikimas Sąjungoje
                     
                  
                  
                     
                        99 000 000
                     
                  
                  
                     
                        79 200 000
                     
                  
               
                     
                        18 01 04 05
                     
                  
                  
                     
                        Skubios paramos teikimo Sąjungoje rėmimo išlaidos
                     
                  
                  
                     
                        1 000 000
                     
                  
                  
                     
                        1 000 000
                     
                  
               
               3.
                     Europolo Europos kovos su terorizmu centro darbuotojų skaičiaus didinimas
            
            
               2015 m. paaiškėjo, kad ES, reaguodama į pabėgėlių krizę, turi iš esmės padidinti Europolo (taip pat FRONTEX ir EASO) darbuotojų skaičių. Europolas paprašė leisti įdarbinti darbuotojus 33 papildomoms pagal 2015 m. ir 2016 m. biudžetus leidžiamoms pareigybėms užimti, siekdamas suardyti prekybos žmonėmis tinklus ir dėti daugiau pastangų aptikti ir pašalinti interneto turinį, kurį prekiautojai žmonėmis naudoja migrantams ir pabėgėliams privilioti. Biuras skubiai pradėjo papildomų darbuotojų įdarbinimą: įskaičiavus atranką praėjusiems kandidatams išsiųstus įdarbinimo pasiūlymus, iki 2016 m. sausio pabaigos buvo užimtos visos 2016 m. patvirtinto Europolo etatų plano pozicijos (480 pareigybių). 
            
            
               2015 m. lapkričio 13 d. vakare, Paryžiuje vykstant teroristų išpuoliams, Taikinimo komitetas pasiekė susitarimą dėl 2016 m. biudžeto (įskaitant dėl reagavimo į pabėgėlių krizę, kaip pasiūlyta Taisomajame rašte Nr. 2/2016). 2016 m. sausio 1 d. Europole įsteigtas Europos kovos su terorizmu centras (EKTC). Planuojama, kad EKTC taps svarbiausiu kovos su terorizmu centru ES, savo veikla prisidėdamas prie koordinuotų veiksmų, nukreiptų prieš esamą ir numatomą terorizmo grėsmę bei išpuolius. Centras rems valstybes nares teikdamas operatyvinę ir analitinę paramą tiriant teroristinę veiklą, taip pat bendradarbiaujant su tarptautiniais partneriais. 
            
            
               Po paskutinių teroristinių išpuolių labai išaugo Europolui teikiamos informacijos ir valstybių narių prašymų dėl paramos apimtis, todėl biure susidarė didelis papildomas darbo krūvis. Didelį vidinį darbuotojų perskirstymą Europolas atliko dar iki EKTC įsteigimo – kovos su terorizmu veiklai vykdyti paskyrė 37 laikinuosius darbuotojus, 2 sutartininkus ir 5 deleguotosius nacionalinius ekspertus. Tačiau biurui reikės dar daugiau darbuotojų, kad jis galėtų iki galo atlikti savo svarbų vaidmenį kovodamas su terorizmu Europos lygmeniu. Dėl šios priežasties Komisija prašo 25 papildomų pareigybių pagal etatų planą, 5 sutartininkų ir 5 deleguotųjų nacionalinių ekspertų, iš kurių 20 laikinųjų darbuotojų ir 5 deleguotųjų nacionalinių ekspertų reikia operacijoms vykdyti, o dar 5 laikinųjų darbuotojų ir 5 sutartininkų – IRT paramai užtikrinti. 
            
            
               Susiję papildomi naujų darbuotojų darbo užmokesčio asignavimai (2,0 mln. EUR) apskaičiuoti remiantis 2016 m. šešių mėnesių darbuotojų skaičiaus vidurkiu. Siūloma perskirstyti 18 02 01 02 punkto „Tarpvalstybinio organizuoto nusikalstamumo prevencija ir kova su juo ir geresnis su saugumu susijusios rizikos ir krizių valdymas“ lėšas – tam tikri viešųjų pirkimų veiksmai, iš pradžių suplanuoti pagal 2016 m. darbo programą, galėtų būti finansuojami iš 2015 m. darbo programos asignavimų. 
            
            
                     
                        Biudžeto eilutė
                     
                  
                  
                     
                        Pavadinimas
                     
                  
                  
                     
                        Įsipareigojimų asignavimai
                     
                  
                  
                     
                        Mokėjimų asignavimai
                     
                  
               
                     
                        18 02 01 02
                     
                  
                  
                     
                        Tarpvalstybinio organizuoto nusikalstamumo prevencija ir kova su juo ir geresnis su saugumu susijusios rizikos ir krizių valdymas
                     
                  
                  
                     
                        -2 000 000
                     
                  
                  
                     
                        -2 000 000
                     
                  
               
                     
                        18 02 04
                     
                  
                  
                     
                        Europos policijos biuras (Europolas)
                     
                  
                  
                     
                        2 000 000
                     
                  
                  
                     
                        2 000 000
                     
                  
               
               Patikslintas Europolo 2016 m. etatų planas išdėstytas biudžeto priede.
            
            
         
         
            
                  
                     (1)
                  OL L 298, 2012 10 26, p. 1.
               
               
                  
                     (2)
                  OL L 48, 2016 2 24, p. 1.
               
               
                  
                     (3)
                   COM(2016) 115, 2016 3 2.